PRIJEDLOG                      
	
Temeljem članka 15. stavka 2. Zakona o javnoj nabavi („Narodne novine“ br. 120/16 i 114/22, 48/26) i članka 27. Statuta Općine Slavonski Šamac (''Službeni vjesnik Brodsko-posavske županije'' br. 10/21, 36/23, 09/26), Općinsko vijeće Općine Slavonski Šamac na svojoj _____ sjednici održanoj dana ______. godine, donosi

P R A V I L N I K
o provedbi postupaka jednostavne nabave

I. OPĆE ODREDBE

Članak 1.
	U svrhu poštivanja osnovnih načela javne nabave, zakonitog, namjenskog, svrhovitog i transparentnog trošenja proračunskih sredstava Pravilnikom o provedbi postupaka jednostavne nabave (u daljnjem tekstu: Pravilnik) uređuje se nabava robe, radova ili usluga procijenjene vrijednosti do 50.000,00 eura za nabavu roba i usluga te 100.000,00 eura za nabavu radova.
Nabava robe, radova ili usluga do ovih vrijednosti sukladno odredbama Zakona o javnoj nabavi izuzete su iz primjene Zakona o javnoj nabavi (dalje: „Zakona“).
U provedbi postupaka nabave roba, radova i/ili usluga uz ovaj Pravilnik, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
U provedbi jednostavne nabave koristi se mogućnost primjene elektroničkih sredstava komunikacije, kao i korištenje sredstava koja nisu elektronička ili njihova kombinacija.
Izrazi koji se koriste u ovome Pravilniku, a imaju rodno značenje odnose se jednako na
muški i ženski rod.

II. TEMELJNI POJMOVI
Članak 2.
Pojedini pojmovi u smislu ovog Pravilnika imaju slijedeća značenja:
Plan nabave je dokument koji naručitelj donosi za proračunsku/poslovnu godinu sukladno odredbama Zakona.
Naručitelj je Općina Slavonski Šamac, obveznik primjene Zakona.
Odgovorna osoba naručitelja je Općinski načelnik.
Ponuditelj je gospodarski subjekt koji je dostavio ponudu.
Gospodarski subjekt je fizička ili pravna osoba ili zajednica tih osoba koji na tržištu nude izvođenje radova i/ili posla, isporuku robe i pružanje usluga.
Procijenjena vrijednost je ukupna vrijednost nabave koja uključuje sve opcije i moguća obnavljanja ugovora bez poreza na dodatnu vrijednost.

III. SPRJEČAVANJE SUKOBA INTERESA

Članak 3.
U svrhu sprječavanja sukoba interesa u postupcima jednostavne nabave na odgovarajući se način primjenjuju odredbe Zakona.
Naručitelj je obvezan poduzeti sve potrebne mjere da učinkovito spriječi, prepozna i ukloni sukobe interesa u vezi s postupcima jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
	Prilikom definiranja predmeta nabave naručitelj je dužan postupati s pažnjom dobrog gospodarstvenika i u tom smislu ne smije dijeliti nabavu s namjerom izbjegavanja primjene ovog pravilnika ili Zakona o javnoj nabavi („Narodne novine“ br. 120/16, 114/22, 48/26).

IV. PLANIRANJE JEDNOSTAVNE NABAVE 

Članak 4.
U Planu nabave Općine Slavonski Šamac za proračunsku godinu navode se svi predmeti nabave čija je procijenjena vrijednost jednaka ili veća od 2.650,00 eura (bez PDV-a). 
Plan nabave Općine Slavonski Šamac za proračunsku godinu, kao i sve njegove kasnije izmjene i dopune, donosi Općinski načelnik te se objavljuju u Elektroničkom oglasniku javne nabave.

Članak 5.
	U provedbi postupaka jednostavne nabave, osim ovog Pravilnika, obvezno je primjenjivati i druge važeće zakonske i podzakonske akte te interne akte, a koji se odnose na pojedini predmet nabave u smislu posebnih zakona (pr. Zakon o obveznim odnosima, Zakon o prostornom uređenju, Zakon o gradnji i dr.).

Članak 6. 
	Postupci jednostavne nabave iz članka 1. ovog Pravilnika provode se u skladu s Planom nabave osim predmeta nabave procijenjene vrijednosti jednake ili manje od 2.650,00 EUR.
	Procijenjena vrijednost nabave iz ovog Pravilnika je vrijednost nabave bez poreza  na dodanu vrijednost (PDV).
	Procijenjena vrijednost nabave mora biti valjano određena u trenutku početka postupka jednostavne nabave, ukoliko je primjenjivo.
Izračunavanje procijenjene vrijednosti nabave temelji se na ukupnom iznosu bez PDV-a, uključujući sve opcije i moguća obnavljanja ugovora.

Članak 7.
	Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni, a određuje se na način da predstavlja tehničku, tehnološku, funkcionalnu ili drugu objektivno odredivu cjelinu. 
	Opis predmeta nabave ne smije pogodovati određenom gospodarskom subjektu, a sadržava tehničke specifikacije te se, ako je potrebno, nadopunjava nacrtima, projektnom dokumentacijom, crtežima, modelima, uzorcima i slično. U opisu predmeta nabave navode se sve okolnosti koje su značajne za izvršenje ugovora, a time i za izradu ponude (pr. mjesto izvršenja, rokovi izvršenja, posebni zahtjevi u pogledu načina izvršavanja predmeta nabave i sl.). 


V. KRITERIJ ZA ODABIR PONUDE

Članak 8. 
	Kriterij za odabir gospodarskog subjekta, tj. najpovoljnije ponude u postupcima jednostavne nabave su najniža cijena ili ekonomski najpovoljnija ponuda.
	Ukoliko je kriterij odabira ponuditelja ekonomski najpovoljnija ponuda, osim kriterija cijene, mogu se koristiti i različiti drugi kriteriji povezani s predmetom nabave – kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili izvršenja i sl. 
	U slučajevima iz stavka 2. ovog članka u dokumentaciji za nadmetanje obrazložit će se kriteriji koji će se uzimati u obzir prilikom odabira ponuditelja. 


VI. NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA

Članak 9.
Nabava radova, roba i usluga procijenjene vrijednosti jednake ili manje od 15.000,00 eura provodi se izdavanjem narudžbenice ili sklapanjem ugovora s jednom gospodarskim subjektom po vlastitom izboru.  

Narudžbenica obavezno sadrži podatke o: izdavatelju narudžbenice, gospodarskom subjektu/ dobavljaču, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena.	
		           
Narudžbenicu potpisuje općinski načelnik.

Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni, rokovima isporuke robe, izvođenja radova i pružanja usluge, načinu i dinamici plaćanja te ostalim bitnim sastojcima ugovora sukladno Zakonu o obveznim odnosima.

	Ugovor potpisuje Općinski načelnik.

Prilikom provođenja postupaka jednostavne nabave iz ovog članka treba uzeti u obzir mogućnost primjene elektroničkih sredstava komunikacije.


VII. NABAVE PROCIJENJENE VRIJEDNOSTI VEĆE OD 15.000,00 EURA

Članak 10.
Postupak jednostavne nabave čija je procijenjena vrijednost jednaka ili veća od 15.000,00 eura Naručitelj provodi putem modula jednostavne nabave u Elektroničkom oglasniku javne nabave Republike Hrvatske (dalje: EOJN RH) slanjem poziva na dostavu ponuda prema najmanje tri (3) gospodarska subjekta i/ili putem javne objave.

Za nabavu robe i usluga čija je procijenjena vrijednost veća od 25.000,00 eura, te za nabavu radova čija je procijenjena vrijednost veća od 45.000,00 eura, Naručitelj je obvezan provesti postupak jednostavne nabave putem javne objave u modulu jednostavne nabave EOJN RH.

Članak 11.
Iznimno od članka 10., Naručitelj može postupak jednostavne nabave provesti putem modula jednostavne nabave u EOJN RH, slanjem poziva na dostavu ponuda najmanje jednom gospodarskom subjektu, u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2. ako iz tehničkih razloga ne postoji tržišno natjecanje ili 
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

Nadležna upravna tijela dužna su u zahtjevu za pokretanje postupka jednostavne nabave obrazložiti razloge primjene iznimke iz stavka 1. ovog članka.

Razlozi za primjenu iznimke iz ovoga članka navode se i obrazlažu u objavi u modulu jednostavne nabave EOJN RH.


Članak 12.

[bookmark: _Hlk232245797]Postupke jednostavne nabave iz članaka 10. i 11. ovoga Pravilnika provodi stručno povjerenstvo koje imenuje Općinski načelnik. Stručno povjerenstvo sastoji se od najmanje tri člana. Stručno povjerenstvo izrađuje poziv na dostavu ponuda, sastavlja zapisnik o pregledu i ocjeni ponuda, prijedlog odluke o odabiru/poništenju, te prijedlog ugovora. Zapisnik o pregledu i ocjeni ponuda moraju potpisati najmanje dva člana stručnog povjerenstva.

Članak 13.
Postupak započinje, ovisno o načinu provedbe, slanjem poziva na dostavu ponude gospodarskom subjektu ili subjektima putem modula jednostavne nabave EOJN RH ili javnom objavom poziva u modulu jednostavne nabave u EOJN RH.

Prije započinjanja postupka, Općinski načelnik donosi odluku o imenovanju stručnog povjerenstva čijim donošenjem započinje postupak jednostavne nabave.

Naručitelj može u pozivu na dostavu ponuda odrediti osnove za isključenje i uvjete sposobnosti gospodarskih subjekata, uvjete i zahtjeve po posebnim propisima, obvezu dostave određenih jamstava (jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo za pokriće odgovornosti iz djelatnosti), te ostale podatke potrebne za izradu i podnošenje ponude te provedbu postupka.

Pozivu se može priložiti i druga dokumentacija kao što su prijedlog ugovora, obrasci, predlošci zahtijevanih dokumenata, izjave, projekti, skice, nacrti i sl.

Članak 14.
Rok za dostavu ponuda iznosi najmanje 5 (pet) dana od dana dostave ili javne objave poziva na dostavu ponuda putem modula jednostavne nabave u EOJN RH. Iznimno, ako postoje opravdani razlozi vezani uz predmet nabave i rok provedbe jednostavne nabave, može se utvrditi kraći rok za dostavu ponuda.

U roku za dostavu ponuda gospodarski subjekti mogu zatražiti dodatne informacije, objašnjenja ili izmjene u vezi poziva za dostavu ponuda.

Dodatne informacije, odgovor, odnosno objašnjenje te izmjene vezane za poziv na dostavu ponuda, objavljuju se putem modula jednostavne nabave u EOJN RH, te po potrebi produljuje rok za dostavu ponuda.

U pozivu na dostavu ponuda, ovisno o duljini roka za dostavu ponuda, naručitelj će propisati rok u kojemu se zahtjev/upit iz stavka 2. ovoga članka smatra pravodobnim i rok u kojemu je Naručitelj dužan odgovoriti na zahtjev/upit.

Komunikacija i svaka druga razmjena informacija između naručitelja i gospodarskih subjekata obavlja se isključivo putem modula jednostavne nabave u EOJN RH.

Članak 15.
Pri izradi ponude gospodarski subjekt mora se pridržavati zahtjeva i uvjeta iz poziva za dostavu ponuda i ne smije ih mijenjati ili nadopunjavati.

U roku za dostavu ponuda gospodarski subjekt može izmijeniti svoju ponudu, nadopuniti je ili od nje odustati.

Na zahtjev naručitelja ponuditelj može produžiti rok valjanosti svoje ponude.

Članak 16.
Ponude se dostavljaju elektronički, putem modula jednostavne nabave u EOJN RH.

Ako je pozivom predviđena dostava dijelova ponude koji se ne mogu dostaviti elektronički (npr. jamstva, uzorci), isti se dostavljaju odvojeno, putem pošte ili osobnom dostavom.

Otvaranje ponuda nije javno. 

Ponude koje nisu pristigle u roku i na način propisan pozivom na dostavu ponuda ne uzimaju se u obzir.
Odvojeni dijelovi ponude koji ne pristignu na adresu Naručitelja u propisanom roku ne uzimaju se u obzir, nego se neotvoreni vraćaju ponuditeljima uz dokaz da su bili zaprimljeni nakon isteka roka za dostavu ponuda.

Članak 17.
Ponude dostavljene u propisanom roku pregledat će se i ocijeniti na temelju uvjeta i zahtjeva iz poziva na dostavu ponuda, te Općinskom načelniku predložiti odabir ponude ili poništenje postupka.

Pregled i ocjenu ponuda obavljaju članovi stručnog povjerenstva za jednostavnu nabavu o čemu se sastavlja zapisnik o pregledu i ocjeni ponuda. Tijekom pregleda i ocjene ponuda, ukoliko je primjenjivo, povjerenstvo može tražiti  pojašnjenja ponude, prihvat računske greške, dostavu dokaza, dodatnu dokumentaciju, produljenje roka valjanosti ponude i dr.

Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda, rangiranje valjanih ponuda prema kriteriju za odabir, te prijedlog odabira (najpovoljnije) ponude ili poništenje postupka.

Zapisnik potpisuju članovi stručnog povjerenstva za jednostavnu nabavu koji su proveli pregled i ocjenu ponuda.

Javni naručitelj obvezan je odbiti ponudu za koju, na temelju rezultata pregleda i ocjene ponuda, utvrdi da je nevaljana. 

Članak 18.
Za odabir ponude dovoljna je jedna pristigla ponuda koja udovoljava svim traženim uvjetima i zahtjevima iz poziva na dostavu ponuda (valjana ponuda).

Odluku o odabiru ponude ili poništenju postupka donosi Općinski načelnik u roku od 30 (trideset) dana od isteka roka za dostavu ponude, osim ako se postupak poništava prije isteka roka za dostavu ponuda. Naručitelj može u Pozivu na dostavu ponuda odrediti i duži rok za donošenje odluke.

Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.

Odluka o odabiru obvezno sadrži: podatke o naručitelju, predmet nabave, naziv ponuditelja čija je ponuda odabrana za sklapanje ugovora o nabavi, razloge odabira, cijenu odabrane ponude, datum donošenja, potpis odgovorne osobe, te uputu o pravnom lijeku.

Općinski načelnik će poništiti postupak jednostavne nabave:
· ako postanu poznate okolnosti zbog kojih ne bi došlo do pokretanja postupka jednostavne nabave da su iste bile poznate prije pokretanja postupka,
· ako postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su iste bile poznate prije pokretanja postupka,
· ako nije pristigla niti jedna ponuda,
· ako nakon odbijanja ponuda ili isključenja ponuditelja ne preostane nijedna valjana ponuda,
· ako je cijena najpovoljnije ponude veća od procijenjene vrijednosti nabave, osim ako naručitelj ima ili će imati osigurana sredstva,
· je cijena najpovoljnije ponude u postupku jednostavne nabave jednaka ili veća od pragova za primjenu iz čl. 12. Zakona o javnoj nabavi (NN 120/16, 114/22, 48/26).
· ako najpovoljnija ponuda svojom cijenom prelazi pragove iz članka 4. ovoga Pravilnika koji zahtijevaju obveznu javnu objavu poziva, a postupak je proveden slanjem poziva samo određenim subjektima,
· ako je to potrebno radi zaštite javnog interesa,
· i iz drugih opravdanih razloga.

Odluka o poništenju postupka, obvezno sadrži: podatke o naručitelju, predmet nabave, obrazloženje razloga poništenja, datum donošenja i potpis odgovorne osobe, te uputu o pravnom lijeku.

Odluku o odabiru/poništenju i ugovor o nabavi potpisuje Općinski načelnik. 

Odluka o odabiru ili poništenju dostavlja se ponuditeljima putem EOJN RH.

Ponuditelj može putem EOJN RH, po objavi odluke, tražiti uvid u ponudu i druge dijelove dokumentacije. Naručitelj odobrava ili odbija zahtjev za uvidom putem EOJN RH.

Članak 19.
Kriterij za odabir ponude je mjerilo za rangiranje valjanih ponuda i odabir najpovoljnije ponude, a može biti najniža cijena ponude ili ekonomski najpovoljnija ponuda.

Ukoliko je kriterij odabira ekonomski najpovoljnija ponuda, osim kriterija cijene mogu se vrednovati i neki drugi kriteriji kao što su kvaliteta, tehnička vrijednost, estetske i funkcionalne značajke, društvene, okolišne i inovativne značajke, usluga nakon predaje i tehnička pomoć, uvjeti isporuke, rok isporuke ili izvršenja, organizacija, kvalifikacije i iskustvo osoblja angažiranog na izvršenju određenog ugovora, ako kvaliteta angažiranog osoblja može značajno utjecati na razinu uspješnosti ugovora i drugo.

Ukoliko se primjenjuje kriterij ekonomski najpovoljnije ponude, u pozivu na dostavu ponude moraju se detaljno razraditi i obrazložiti kriteriji.

Naručitelj uspoređuje cijene ponuda bez poreza na dodanu vrijednost.

Članak 20.

U postupcima jednostavne nabave čija je procijenjena vrijednost veća od 15.000,00 eura ponuditelj koji je pretrpio ili bi mogao pretrpjeti štetu od navodnoga kršenja subjektivnih prava ima pravo uložiti prigovor Općinskom načelniku.

Prigovor se podnosi u roku od 3 (tri) radna dana od dana dostave odluke o odabiru ili poništenju postupka u pisanom obliku i dostavlja putem modula jednostavne nabave EOJN RH.

Prigovor mora sadržavati najmanje: podatke o gospodarskom subjektu koji podnosi prigovor, naziv postupka jednostavne nabave ili evidencijski broj nabave, razloge prigovora i obrazloženje, te prijedlog načina otklanjanja navodne nepravilnosti.

Pravodobno podnesen prigovor na odluku o odabiru sprječava sklapanje ugovora o nabavi sve do donošenja odluke o prigovoru.
O prigovoru odlučuje Općinski načelnik najkasnije  u roku od deset dana od dana podnošenja istog.

 U postupku odlučivanja o prigovoru Općinski načelnik može:
- odbaciti prigovor koji je nepravodoban, nedopušten ili izjavljen od neovlaštene osobe,
- odbiti prigovor kao neosnovan,
- usvojiti prigovor, te poništiti odluku o odabiru ili poništenju postupka, nakon čega će se provesti ponovni postupak pregleda i ocjene ponuda i donijeti nova odluka o odabiru ili poništenju postupka

Protiv odluke o prigovoru žalba nije dopuštena.

Podnositelju prigovora ne pripada pravo na naknadu troškova u povodu izjavljenog prigovora.



VII.    SKLAPANJE I IZVRŠENJE UGOVORA


Članak 21.
S odabranim ponuditeljem zaključuje se ugovor o nabavi u skladu s uvjetima određenim u pozivu na dostavu ponude, te s odabranom ponudom.

Ugovor se smije sklopiti:
- istekom roka za podnošenje prigovora, ukoliko nije uložen prigovor,
- dostavom odluke o prigovoru kojom se prigovor odbacuje ili odbija, ako je uložen prigovor,
- dostavom odluke o odabiru ako je u postupku zaprimljena samo jedna ponuda koja je ujedno i odabrana,
- dostavom odluke o odabiru u postupku jednostavne nabave u kojem nije dopušten prigovor.


Članak 22.
Nakon što svi ponuditelji prime Odluku o odabiru, Naručitelj izrađuje prijedlog ugovora te organizira potpisivanje istog.
Ugovor o jednostavnoj nabavi sklopit će se s odabranim ponuditeljem najkasnije u roku od 30 (trideset) dana od dana dostave Odluke o odabiru ponude svim ponuditeljima, osim ako nije drugačije određeno Pozivom za dostavu ponude.

Članak 23.
Ugovor sklopljen na temelju provedenog postupka jednostavne nabave mora se izvršavati u skladu s uvjetima i zahtjevima iz Poziva za dostavu ponuda te odabranom ponudom.

Članak 24. 
Ugovori o nabavi čija je vrijednost jednaka ili veća od 5.000,00 eura objavljuju se u registru ugovora, sukladno članku 28. ZJN 2016.


VIII. IZUZEĆE OD PRIMJENE PRAVILNIKA

Članak 25.

Ovaj Pravilnik ne primjenjuje se na predmete nabave koji su Zakonom o javnoj nabavi definirani kao izuzeća od njegove primjene.



XII. OSTALE ODREDBE
Članak 26.

Na sve što nije regulirano ovim Pravilnikom mogu se na odgovarajući način primjenjivati odredbe Zakona o javnoj nabavi (Narodne novine 120/16, 144/22,48/26) te podzakonskih propisa donesenih na temelju istog.
 Ovaj Pravilnik ne primjenjuje se na predmete nabave koji su važećim Zakonom o javnoj nabavi definirani kao izuzeća od njegove primjene.


XIII. PRIJELAZNE ZAVRŠNE ODREDBE

Članak 27.
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika koji je bio na snazi u vrijeme započinjanja postupka nabave.

Članak 28. 
	Stupanjem na snagu ovog Pravilnika prestaje važiti Pravilnik o provedbi postupka jednostavne nabave („Službeni vjesnik Brodsko-posavske županije“ br. 21/24, 27/24).

Članak 29.
	Ovaj Pravilnik stupa na u roku od osam dana od dana objave u n u „Službenom glasniku Općine Slavonski Šamac, te će biti objavljen na internetskim stranicama Općine  i u EOJN RH.


OPĆINSKO VIJEĆE
OPĆINE SLAVONSKI ŠAMAC

KLASA:
URBROJ:

Slavonski Šamac, _______________ . godine.


						                                    PREDSJEDNIK
                                                                                                       OPĆINSKOG VIJEĆA:
							                       Marko Ćosić, dipl. ing. 



